ธอส.ประกาศขึ้นดอกเบี้ยฝาก-กู้
ธอส. ประกาศปรับขึ้นดอกเบี้ยเงินกู้และเงินฝาก เพื่อรองรับการแข่งขันระดมเงินฝากในตลาดมากขึ้น เชื่อไม่กระทบลูกค้าเงินกู้
22 มี.ค. 2554

ธอส. ประกาศปรับขึ้นดอกเบี้ยเงินกู้และเงินฝาก เพื่อรองรับการแข่งขันระดมเงินฝากในตลาดมากขึ้น เชื่อไม่กระทบลูกค้าเงินกู้ 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) กล่าวว่า จากการที่คณะกรรมการนโยบายการเงิน (กนง.) มีมติปรับขึ้นดอกเบี้ยนโยบาย อีก 0.25% มาอยู่ที่ 2.50%  ส่งผลให้สถาบันการเงินส่วนใหญ่ปรับขึ้นอัตราดอกเบี้ยทั้งเงินฝากและเงินกู้ เพื่อให้เป็นไปตามสภาวะตลาด ธนาคารจึงได้ปรับขึ้นอัตราดอกเบี้ยเงินฝากประจำ และตั๋วสัญญาใช้เงินทุกประเภทอีก 0.15 - 0.35% ส่งผลให้อัตราดอกเบี้ยเงินฝากประจำ และตั๋วสัญญาใช้เงินประเภท 3 เดือน 6 เดือน 1 ปี 2 ปี 3 ปี และ 5 ปี ปรับขึ้นเป็น 1.60% 1.85% 2.25% 2.85% 3.25% และ 3.40%  ตามลำดับ
สำหรับเงินฝากประจำสินเคหะปรับขึ้นอีก 0.35% จากเดิม 1.90%  ปรับขึ้นเป็น 2.25%  หากฝากครบ 2 ปี ผู้ฝากเงินรับดอกเบี้ยบวกเพิ่มอีก 1.00%
ด้านอัตราดอกเบี้ยเงินกู้ธนาคารได้ปรับอัตราดอกเบี้ยเงินกู้สำหรับลูกค้ารายย่อยทั่วไป MRR อีก 0.25% จากเดิม 6.50% เป็น 6.75% มีผลบังคับใช้ตั้งแต่บัดนี้เป็นต้นไป
"การปรับขึ้นอัตราดอกเบี้ยครั้งนี้เป็นการปรับขึ้นทั้งเงินฝาก และเงินกู้ เนื่องจากสภาวะตลาดที่มีการแข่งขันระดมเงินฝากกันมากขึ้น รวมถึงการปรับขึ้นดอกเบี้ยนโยบายของ กนง.อย่างต่อเนื่อง ธนาคารจึงจำเป็นต้องปรับขึ้นอัตราดอกเบี้ยเงินฝากและเงินกู้พร้อมกัน จะเห็นได้ว่าที่ผ่านมา ธอส.พยายามตรึงอัตราดอกเบี้ยเงินกู้เพื่อลดภาระค่าใช้จ่ายลูกค้ามาโดยตลอด ซึ่งธนาคารไม่ได้ปรับขึ้นอัตราดอกเบี้ยเงินกู้มากว่า 2 ปีแล้ว ในขณะที่มีการปรับขึ้นอัตราดอกเบี้ยเงินฝากมาอย่างต่อเนื่อง สำหรับการปรับดอกเบี้ยเงินกู้ครั้งนี้ จะส่งผลกระทบต่อลูกค้าไม่มากนัก เนื่องจากปีนี้ ธอส.ได้ออกแคมเปญสินเชื่อบ้านอัตราดอกเบี้ยต่ำ เพื่อเป็นทางเลือกให้กับลูกค้าในสภาวะอัตราดอกเบี้ยขาขึ้น มีทั้งแคมเปญอัตราดอกเบี้ยคงที่ 2 ปี 2.99% สำหรับกลุ่มลูกค้าที่มีรายได้น้อย ไม่เกินเดือนละ 10,000 บาท ส่วนลูกค้าทั่วไปสามารถใช้อัตราดอกเบี้ย 0% นาน 6 เดือนได้"นายวรวิทย์กล่าว